फॉरेस्ट गार्ड ड्यूटी देते रहे, आरोपी रोशनदान से कूदकर भाग गया
मोर का शिकार करने के आरोप में दो दिन पहले मेला मैदान के पास से पकड़ा गया आरोपी चंद्रभान पुत्र डालचंद सिटी सेंटर स्थित वन मंडल कार्यालय परिसर से रात को रोशनदान से कूदकर फरार हो गया है। लापरवाही से ड्यूटी करने के मामले में प्रभारी डीएफओ पीपी टिटारे ने बुधवार को वन पाल राजेंद्र प्रजापति, फॉरेस्ट गार्ड रामरूप परिहार व कृष्णगोपाल दीक्षित को सस्पेंड कर दिया है। जबकि फरार हुए आरोपी के खिलाफ वन विभाग के अफसरों ने यूनिवर्सिटी थाना में प्रकरण दर्ज कराया है। डीएफओ ने मामले की जांच के लिए कमेटी भी गठित कर दी है।
अफसरों ने कोर्ट से रिमांड पर लिया था
उप्र के अमरोहा जिला के हसनपुर निवासी चंद्रभान पर आरोप था कि वह वीलपुरा वन चौकी के अंतर्गत आने वाले जंगल से मोरों का शिकार कर मांस ले जा रहा था। चंद्रभान के तीन साथियों को मोर का मांस लिए हुए 16 जनवरी को वन विभाग की टीम ने पकड़ा था। जबकि चंद्रभान वन विभाग के अफसरों को चकमा देकर गायब हो गया था। ग्वालियर रेंज के रेंजर दीपक शर्मा को मंगलवार को मुखबिरों से जानकारी मिली थी कि चंद्रभान जमानत कराने की फेर में ग्वालियर आया है। रेंजर ने अपनी टीम के साथ मेला ग्राउंड के पास मंगलवार को आरोपी को पकड़ लिया। इसके बाद कोर्ट में पेश किया। रेंजर ने बताया कि कोर्ट से वह आरोपी को एक दिन के लिए रिमांड पर लेकर आए थे। रात को सिटी सेंटर स्थित वन मंडल ग्वालियर कार्यालय परिसर में बने रेस्ट हाउस के बगल में बने कमरे में रखा गया था। चंद्रभान की सुरक्षा में वनपाल राजेंद्र प्रजापति, फाॅरेस्ट गार्ड कृष्ण गोपाल दीक्षित व रामरूप परिहार तैनात थे। उक्त लोग रात में सो गए। इस दौरान मौका पाते ही चंद्रभान रोशनदान से कूदकर भाग गया।
तीन को कर दिया है सस्पेंड
आरोपी के सुरक्षा में तैनात तीन लोगों को सस्पेंड कर दिया गया है। साथ ही मोरों का शिकार वाले फरार आरोपी के खिलाफ यूनिवर्सिटी थाना में प्रकरण दर्ज कराया है। उसकी तलाश की जा रही है । पीपी टिटारे, प्रभारी डीएफओ
वन विभाग के कार्यालय में स्थित वह कमरा, जहां से मोर के शिकार का आरोपी भाग निकला। फोटो: भास्कर
hin_Deva hin_Deva hin_Deva hin_Deva hin_Deva hin_Deva hin_Deva